Skrev brev til paven om overgrep
De påståtte seksuelle overgrepene fant sted mellom 2004 og 2007, ifølge rettsdokumenter fra en domstol i Granada, der saken blir behandlet. Også to lekfolk er siktet i saken. Den fornærmede i saken er en 25 år gammel tidligere altergutt, som var i tenårene da overgrepene skal ha skjedd. Pave Frans ble varslet om saken da 25-åringen selv skrev til han og fortalte om hendelsene. Tidligere i januar ble det kjent at paven fjernet nærmere 400 katolske prester fra sine stillinger på grunn av overgrep mot barn. Oppsigelsene har skjedd over en toårsperiode, ifølge dokumenter nyhetsbyrået har fått tilgang på. Det var den forrige paven, Benedikt, som sto bak oppsigelsene i 2011 og 2012. Årene før, i 2008 og 2009, ble 170 prester fjernet. I 2012 opplyste den amerikanske kardinalen Levada at over 4000 tilfeller av seksuelle overgrep mot barn begått av prester og andre med verv i den katolske kirke verden over var blitt meldt inn til Vatikanet i løpet av det siste tiåret.
Ti katolske prester er siktet for overgrep eller medvirkning til overgrep mot en altergutt i Spania. Saken kom for dagen da den fornærmede skrev til paven og fortalte om overgrepene.